Fødder & Rødder

**Bestyrelsesmøde den 17.6.2025 kl. 17.00**

1: Valg af referent

Else

2: Godkendelse af protokollat fra forrige møde

Godkendt

3: Formandens beretning

Den finder i nederst i referatet

4: Drøftelse af formandens beretning

Hvordan kan samarbejdet forekomme med Prebens projekter

Kunne der evt. stiftes en forening, så det er de lokale som får noget ud af projekterne, f.eks. høst af nødder til salg. Prebens ide er at plante i hans ”egen” jord, - kunne der evt. oprettes en andelsbevægelse fra en start? Dette er ikke talt igennem med Preben.

Ideen med projekterne skal vendes noget mere, idet det drejer sig om en privat grund.

Der skal arbejdes videre med modellen.

Der spørges ind til, om vi skal sprede os så meget med Prebens projekter, idet det virker som en god ide at udvikle og eskalere projektet plant Mangrove

Første prioritet er helt klart Lingamo og genplantning af mangrove.

Niels Ole taler for, at have flere sideløbende projekter, f.eks. Prebens forslag til projekter.

Livaningo kører projektet i Lingamo ang. beplantning af mangrove m.m. Vores opgave er finansiering og tilsyn. Altså er der ifølge Niels Ole tid til parallelle projekter.

Det er også væsentligt at arbejde med fortællingerne i projekterne. En fortælling er genoprettelse af mangroven, de andre fortællinger handler om mennesker.

Ang. foredrags turneen. Det er en super ide, - Det vil være rigtig godt ang. kommunikationen.

Det er vældig interessant med alle Niels Oles opslag, virkelig god kommunikation

Ursula: Mange tak for en fin beretning, - det er meget spændende at have mange projekter, Det er en kæmpe force med Niels Oles baggrund ang. netværksskabelse og på den måde opsnuse andre fine projekter.

Gerne en kommunikation ang. dette med at forperson netværker, og finder mange mindre projekter, som kan ”sælges” på vores FB side til vores medlemmer, i forhold til at donere midler direkte til projekter, som falder ind i medlemmernes hjerter og forståelse.

Ursula er ikke så meget for de lange opslag - hvilke der er resonans for i dele af bestyrelsen.

Hun foretrækker opslag, hvor der er billeder, og små korte sætninger, - virkelig gode at dele. Super kommunikation

Det kan være fint nok at gå på to ben, men det er mangroven som der skal satses på i første omgang.

Det er vigtigt at vores fortælling fra Fødder & Rødder er tydelig,

Niels svarer på kommentarerne.

Fødder & Rødder kan godt rumme over begge retninger, for i sidste ende handler det om mennesker. Det handler om at bekæmpe klimakrisen og fattigdom.

Det er korrekt, at der skal arbejdes videre med modellen for samarbejdet omkring Prebens forslag til projekter

Ang. formidling, der har været 80.000 visninger på en måned. Det der er vigtigt er følgere og likes, som indikator, for, at det er set, læst,

Niels er med det høje tal nu mere fortrøstningsfuld ang. vores kommunikation på FB.

Det er meget vigtigt med de små korte up dates, men som journalist er det også vigtigt for Niels, at der indimellem skrives en mere udførlige beretninger til vores følgere.

Lars Erik anbefaler, at der laves et solidt skilt, og at der udarbejdes mange små fortællinger med billeder imens Niels Ole er i Mozambique, som kan postes også efter hjemkomst. Overvej, om det skilles lidt ad, så de længere beretninger kommer på en blog, og på FB handler det om små korte beretninger m billeder.

Niels opfordrer til at vi alle deler alt det, han lægger op på FB.

5: Synlighed - hvad kan der gøres yderligere? Se ovenfor.

6: Økonomi - status, nye indtægter

Der står nu 75.000 på kontoen. De 50.000 overføres til Livaningo ved projektopstart.

Ursula og Niels Ole udarbejder en medlemsoptælling i juli

7: Eventuelt

Der er kommet forespørgsler om man kan tage til Mozambique i forbindelse med projektet, dels

efter Generalforsamlingen, dels elever på højskolen,

Det er en spændende ide, men det kræver en ideudvikling til CO2 regnskabet.

Det kunne være interessant, hvis der på en eller anden måde kunne være et samarbejde med Løgumkloster Højskole. Måske kan vi tage det op igen om et eller to år.

Det giver en helt anden forståelse for landets og befolkningens udfordringer at være tilstede i landet. Noget vi godt kan unde andre, især unge.

8: Fastsættelse af ny mødedato

Mandag d. 4. august kl. 17.00

**Forpersonens beretning:**

Aftale med Livaningo er på plads og finder nu vej til en kontrakt. Det er glædeligt fordi vi nu bliver en del af

- Deres - såvidt vi kan skønne - fantastiske arbejde i Lingamo.

- Frivillige planter træer motiveret af Livaningos indsats i området:

- Spareklubber, hjælp til at bygge lerovne, etablering af Råd til Beskyttelse af Naturressourcer

Hvornår påbegynder vi arbejdet?

Såsnart der foreligger en underskrevet kontrakt

Hvad er perspektiverne? Uendelige, alene ved Matolafloden er der behov for at genskove mangroven kilometer efter kilometer.

Så i det omfang, vi kan finansiere, er det nærmest grænseløst, hvor meget vi kan hjælpe.

Hvor langt rækker 50.000 kroner?

Det skal detaljeret fremgå af kontrakten.

Vi kan forvente, at der er midler til frø, plastposer, materiale til planteskole samt mad og drikke til frivillige ved planteaktioner. Det vil måske udgøre 30% procent af beløbet.

Resten vil være øremærket bistand fra Livaningo og evt. indskydning af grundkapital i spareklubber. Her når vi langt med 10.000 meticals - 1000 kroner.

Beløbet vil være nok til at én person kan optage et lån i den størrelsesorden, kan grundlægge et enmandsfirma og betale pengene retur uden renter, så en anden vil kunne optage et tilsvarende lån.

Vi skal have lavet et skilt, som skilter med vores indsats sammen med Livaningo - det vil koste cirka 1500 kroner. Jeg overvejer om det skal være et pool up eller om det skal være malet af en skiltemaler - hælder mest til det sidste, for det er mest charmerende.

Lars Preben Pedersen, Permacultura de Inconto, ved Bilene i provinsen Gasa

Preben tilbyder os flere projekter.

Projekt I:

Mest konkret er et tilbud om at tilplante ti hektar med såkaldt vild teak, også kaldet blood wood.

Træet er resistent overfor termitter og kan anvendes til møbler, kanoer, mortere og musikinstrumenter.

Rod og bark anvendes som naturmedicin mod diarre, malaria, menstruationssmeter etc.

Blodtræet er kulturelt værdsat og indgår også i ritualer.

.

Tilplantningen af de 10 hektar med 1000 træer vil koste ca. 20.000 kroner. Det vil skabe en indtægt for tre medarbejdere på deltid og ved lugeaktioner for en snes landarbejdere på daglejerbasis.

Træet blivet 10-15 meter højt og vil have opnået en anseelig størrelse på ti år, hvorefter det kan fældes. Kernetræet vil i dets anvendelse fortsat binde CO2 i dets levetid som møbler, byggematerialer, mortere etc.

Preben er en meget god fyr. Han er gået på pension men føler stadig et stort ansvar for hans firma og de fem ansatte. Han har stor forståelse for det centrale i Fødder & Rødder.

Projekt II

Tilplantning af yderligere 10-20 hektar med nøddetræer: cashew og makademia. Begge meget proteinholdige.

For førstnævnte kan der søges støtte af staten.

Makademia er oprindelig et australsk nøddetræ, der ifølge Preben får øget sin efterspørgsel i disse år og som derfor opnår en høj pris. Det er verdens dyreste nød.

Makademiatræerne er træer med lang levetid og dermed gode til at binde kulstof (CO2).

Udfordring: dalsænkningen, hvor Preben råder over 70 hektar jord, har et underliggende lerlag, som rødderne ikke kan trænge igennem, med mindre der dybdepløjes (som det skete på heden i Jylland for at bryde allen). Prebens løsning er at udså træerne i højbede. De vil kunne danne rodnet i 70 centimeter fed, god jord. Preben mener, at de alligevel kan modstå storme, men at udbyttet måske bliver mindre som følge af de knap så optimale jordbundsforhold.

Der er 450 hektar med makademia ret tæt på, hvor jeg bor. Her er jordbeskaffenheden nok en anden.

Preben har arbejdet i området i to årtier og har gjort banebrydende arbejde med at udvikle et kanalsystem, der sørger for naturlig vandtilførsel af træerne - altså uden brug af pumper, diesel, rør etc.

Her er altså rigeligt med vand, hvilket som bekendt er en forudsætning for liv.

Budgettet for projekt II vil være lidt højere end projekt I, da der først skal etableres vandkanaler og pløjes. Der er måske tale om plus 1000 dollars - altså små 30.000 kroner.

Vi vil ved begge projekter opfylde vores formål om at bekæmpe fattigdom og klimaforandringer.

Vi skaber jobs, binder CO2, og nødderne vil kunne sælges og medfinansiere projektet evt. give et afkast til F&R til anvendelse til andre projekter. Vi kan også vælge en løsning, hvor salget af nødder tilfalder lokalsamfundet. Det vil i givet fald indebære oprettelse af et andelsselskab/kooperativ eller lignende.

Overvejelse: Skal F&R eventuelt gennem Livaningo indgå et kontraktligt forhold med Permacultura de Inconto?

Det kan vise sig at blive et skoleeksempel til efterfølgelse flere andre steder i M.

…………

Forslag om dannelse af F&R-afdeling i Mozambique

Jeg er godt igang med at få et stort netværk her i Maputo. I morgen skal jeg besøge Clara, leder af Den Skandinaviska Skolan. Jeg vil høre hende, om hendes syn på forslaget. Tanken er, at inviterer svenskere, nordmænd og danskere til kaffe, kage og foredrag om Fødder & Rødder på skolen.

De skal så melde sig ind i Fødder & Rødder og vi danner en arbejdsgruppe. De har et kæmpe netværk - måske endda mænd eller koner, der ejer virksomheder her i landet, og så skal de op med muldvarpen.

Jeg tænker, at der en del - måske fem eller 15, der vil være med - for de elsker (tror jeg) alle Mozambique og søger måske efter en mulighed for at gøre en stor forskel.

Alt efter responsen kan vi overveje at etablere en søsterorganisation (det må vel i grunden hedde en personorganisation) her i landet.

Salg af kunst

Jeg købte i sidste uge syv oliemalerier og fem batikværker på kunstmarkedet i Maputo.

Jeg tog billeder af kunstnerne og interviewede dem. De er som alle andre, jeg har mødt her i landet, fantastisk søde og imødekommende.

Her i dag har jeg sat billederne salg på Facebook for cirka 20.000 kroner - og se om jeg ikke allerede har solgt halvdelen og dermed sikret de fattige kunstnere en god indtægt og Fødder & Rødder vil få sat 5000 kroner ind på kontoen.

Der er altså perspektiver i den geschæft, og jeg vil som privatperson fortsætte med den aktivitet.

Som tyskerne siger “Es bringt Spaß”.

Efteråret

Jeg kan ikke få forlænget min opholdstilladelse ud over tre måneder. Det vil sige, at jeg senest kommer til Danmark 1. september. Herefter kan jeg fra hjemlandet søge om arbejdstilladelse på et år.

Jeg vil gerne drøfte med jer, om vi ikke skal planlægge en foredragsturné i efteråret/vinteren?

CISU forvalter en 20 millioner kroner stor pulje til oplysning i Danmark om det globale syd. De uddeles i portioner på op til, så vidt jeg husker, 200.000 kroner.

Der er krav om at tænke ud af boksen mht. til formidling, og det kan vi jo. Det kan indebære, at vi inviterer et par mozambiquere til Danmark for at være med til formidlingen.

Men pengene kan først udbetales efter februar 2026. Der sker jo ikke noget ved at søge og så parallelt planlægge vores egen turné med salg af kunst og brugskunst.